НэхъыфIхэр ягъэбелджылы
Республикэм и къалащхьэ Налшык иджыблагъэ щекIуэкIащ «Илъэсым и егъэджакIуэ-2021» къэралпсо зэпеуэм и щIыналъэ зэхьэзэхуэр. IыхьитIу зэщхьэщыхауэ къызэрагъэпэща зэпеуэм и зэхыхьэхэр щекIуэкIащ ЕгъэджакIуэхэм я щIэныгъэм щыхагъахъуэ республикэ центрым, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, Налшык дэт курыт школ №33-м.
Ди щIыналъэм и егъэджакIуэ пашэхэу зэпеуэм хэтыну гукъыдэж зыщIахэр япэщIыкIэ зэхьэзэхуащ зэпэщIэхауэ. Интернетым иIэ Iэмалхэр къагъэсэбэпу, абыхэм зэхьэзэхуэм и къэпщытакIуэхэм къыхуагъэхьащ ирагъэдж предметымкIэ къагъэсэбэп методикэр, лэжьыгъэм тегъэщIапIэ щащI иджырей егъэджэныгъэ технологиещIэхэр зэрыт дэфтэрхэр. КъыкIэлъыкIуэу егъэджакIуэхэр зэIущIащ икIи дэтхэнэми утыку ирихьащ щылажьэ IуэхущIапIэмрэ езым иригъэдж предметымрэ ятеухуа эссехэр, сурэт зэмылIэужьыгъуэхэмрэ видео кIэщIхэмрэ ящIыгъуу. А IыхьитIми нэхъыфIу къыщалъыта IэщIагъэлIхэм мы махуэхэм къалащхьэм и курыт школхэм ящыщ зым дерс зэIухахэр щатащ, классщIыб лэжьыгъэхэри щагъэлъэгъуащ. Мыгъэрей зэхьэзэхуэм щIэ гуэрхэри хагъэхьат. ИпэкIэ зэи щымыIа зэпеуэм ящыщт «Министрым зыхуэзгъэзэну сыхуейт мы упщIэмкIэ» фIэщыгъэ зиIэ унэтIыныгъэр. Абы хэтащ блэкIа зэпеуэ-хэм нэхъыфIу къыщалъыта егъэджакIуи 7.
Зи гугъу тщIа унэтIыныгъэ псоми хъарзынэу пэлъэщащ Iуэхум и кIэух Iыхьэм ирагъэблэгъа егъэджакIуэхэр. АтIэми фIым я фIыжхэр къыщыхагъэбелджылыкIым, апхуэдэхэм яхэхуащ егъэджакIуищ. «Илъэсым и егъэджакIуэ нэхъыфI-2021» урысейпсо зэпеуэм и щIыналъэ Iыхьэм щытекIуащ Май къалэм дэт курыт школ №5-м инджылызыбзэр щезыгъэдж Къущхьэ Каринэ. Зэхьэзэхуэ цIэрыIуэм и щIыналъэпсо Iыхьэм и лауреат хъуахэщ Прохладнэ къалэм дэт лицей №3-м музыкэмкIэ и егъэджакIуэ Бабяк Дианэрэ Бахъсэн къалэм дэт курыт школ №6-м информатикэр сабийхэм щезыгъэдж Мамий Залинэрэ.
— Мыпхуэдэ зэпеуэхэр хуабжьу сэбэпщ пхузэфIэкIым уеплъыжынымкIэ, адрейхэми ябгъэдэлъ Iэзагъхэм укIэлъыплъынымкIэ, — жеIэ Къущхьэ Каринэ. — Къыхэзгъэщыну сыхуейт, къэтхьа балл бжыгъэхэмрэ увыпIэмрэ елъытауэ дызэщхьэщыкIми, мы зэпеуэм хагъэщIакIэ узэджэн зэрыхэмытыр, сыту жыпIэмэ абы зэрызыхуэдгъэхьэзыр, дызэрыхэт къудейм куэдым гу лъыдегъатэ, дыхуеущий. Ди нэгу щIэкIа Iуэху зехьэкIэ пэрытхэм ящыщу, къапщтэмэ, сэ лэжьыгъэм зыкъом дяпэкIэ къыщызгъэсэбэпынущ. Апхуэдэу зэпеуэм хэта цIыху 13-р дызэрызэрыцIыхуари куэд и уасэщ. Сигури си псэри зыкIэрыпщIэу ныбжьэгъу схуэхъуахэм ящыщщ Бабяк Дианэ-рэ Мамий Залинэрэ, нэгъуэщI егъэджакIуэхэри.
Каринэ зэрыжиIэмкIэ, мыхьэнэшхуэ зиIэр дерс зэIухахэм я закъуэкъым, атIэ классщIыб лэжьыгъэм и къызэгъэпэщыкIэ мардэхэми хьэлэмэт хэлъщ. А унэтIыныгъэмкIи къулейуэ щытащ егъэджакIуэ пашэхэм я мыгъэрей зэхьэзэхуэр. ЕгъэджакIуэ пэрытым фIыщIэ ин яхуещI апхуэдэ зэпеуэ купщIафIэ къызэзыгъэпэщахэми.
«Илъэсым и егъэджакIуэ-2021» къэралпсо зэхьэзэхуэм и щIыналъэ Iыхьэм щытекIуа Къущхьэ Каринэ Къэбэрдей-Балъкъэр Республикэм и цIэкIэ хэтынущ Тэн Iус Ростов къалэм щекIуэкIыну федеральнэ зэпеуэм. ЕгъэджакIуэ Iэзэм дохъуэхъу а утыкушхуэми ехъулIэ-ныгъэ щиIэну.
ЖЫЛАСЭ Маритэ.
